Ek is | ProsperYou
Ek is tot alles in staat deur Hom wat my die krag gee...
So aan die begin van die jaar begin mens (ek altans, ek weet nie van julle nie) nadink oor die vorige jaar, en wat ek moontlik sou wou verander. Daar word dan planne gemaak en die gevolg is ŉ baie lang lys van Nuwe jaar voorneme wat heel moontlik net vir Januarie gaan hou.
Ek het wel hierdie jaar so bietjie anders gedink oor die saak. Hierdie jaar wil ek myself herinner aan wie ek is. So Januarie is die EK IS maand.
Lank, lank gelede het ek ŉ praatjie gehoor van Joel Osteen wat gegaan het oor die krag daarin om jou self konstant te herinner wie jy is. Maar soos baie dinge is dit mos maar in by die een oor en uit by die ander. Maar hierdie hele week sit hierdie gedagte in my kop, ek moet myself herinner wie ek is.
Vanoggend op pad werk toe begin ek om vir myself hardop te sê wie ek is. En dit is glad nie so maklik soos mens sou dink nie. Teen die tyd wat ek by die werk gestop het, het ek ŉ oor tot oor glimlag op my gesig gehad en die hele dag was my gemoed sommer vars en asof my siel en gees glimlag.
Soos baie van julle het ek teveel mense in die afgelope paar jaar gehad wat vir my probeer vertel het dat ek is nie wie ek dink ek is nie, en sonder dat jy dit agterkom begin jy hulle glo. Ek glo vas dat God jou en my in 2018 gaan verhewe bo dit wat ander sê ons is, en Hy gaan ons herinner wie ons is as mens en wie ons in HOM IS.
So hier is ŉ paar om jou aan die gang te kry, en hou aan dink aan nog... hou aan praat al herhaal jy jouself, soms moet mens mos maar elk geval ŉ ding twee keer of meer hoor voor jy hom glo.
Ek is wel geskape
Ek is ŉ uitsondering
Ek is vriendelik
Ek is beeldskoon
Ek is slim
Ek is nederig
Ek is geduldig
Ek is mooi gebou
Ek is suksesvol
Ek is sterk
Ek is ŉ goeie werker
Ek is ŉ beste vriend
Ek is vertroubaar
Ek is sag geaard
Ek is liefdevol
Ek is geliefd
Sê dit hierdie maand elke dag vir jouself, en ek glo met hart en siel jy gaan ŉ verandering in jou lewe sien.